क्यासिनोमा भारतीय प्रतिबन्धित नोट खोज्दै प्रहरी
नेपालगन्जमा भारतीय नागरिकलाई लक्षित गरेर सञ्चालनमा रहेका करिब एक दर्जन क्यासिनोमा नेपालमा प्रतिबन्धित भारु नोट चल्ने गरेको गुनासो आएपछि प्रहरीले सो बारेमा खोजतलाश सुरु गरेको छ ।
सिराज खाननेपालगन्ज, पुस १६ गते । नेपालगन्जमा भारतीय नागरिकलाई लक्षित गरेर सञ्चालनमा रहेका करिब एक दर्जन क्यासिनोमा नेपालमा प्रतिबन्धित भारु नोट चल्ने गरेको गुनासो आएपछि प्रहरीले सो बारेमा खोजतलास सुरु गरेको छ । जिल्ला प्रहरी कार्यालय बाँकेको निर्देशनमा वडा प्रहरी कार्यालय नेपालगन्जले नेपालगन्जमा रहेका क्यासिनोहरुमा पाँच सय र दुई सयका भारतीय नोट लिने गरेको बारेमा छड्के जाँच सुरु गरेको वडा प्रहरी कार्यालयले जनाएको छ ।वडा प्रहरी कार्यालय नेपालगन्जका प्रमुख प्रहरी निरीक्षक हरिबहादुर विसीले नेपालमा प्रतिबन्धित भारतीय दुई सय र पाँच सय रुपियाँका नोटहरु क्यासिनोहरुमा प्रयोग भइरहेको भन्ने गुनासो बारे बुझ्नका लागि छड्के जाँच सुरु गरिएको बताउनुभयो । उहाँले छड्के जाँचका क्रममा क्यासिनोमा नेपाली प्रवेश भए नभएको बारेमा पनि जाँच गर्ने गरिएको बताउनुभयो । हालसम्म गरिएको छड्के जाँचका क्रममा नेपालमा प्रतिबन्धित भारतीय दुई सय र पाँच सय रुपियाँका नोट क्यासिनोमा नभेटिएको प्रहरी निरीक्षक विसीले बताउनुभयो । उहाँले छड्के जाँचको क्रममा नेपालगन्जका क्यासिनोमा नेपालीहरु पनि नभेटिएको जनाउँदै तर निरीक्षण र अनुगमन निरन्तर जारी राखिने बताउनुभयो । जिल्ला प्रहरी कार्यालय बाँकेका प्रहरी प्रमुख एसपी सुभाषचन्द्र बोहराको निर्देशनमा वडा प्रहरी कार्यालय नेपालगन्जले क्यासिनो, स्पा र होटलहरुमा छड्के जाँचलाई तीव्र पारेको छ ।यसअघि स्पा र क्यासिनोमा छड्के जाँच गर्दा स्पाहरुमा अवैध गतिविध गर्ने आठ जनालाई नियन्त्रणमा लिएर कानुनी कारवाही गरिएको थियो । 